ኩባንያዎች በኢትዮጵያ ኢንቨስትመንት ቢሰማሩ ውጤታማ እንደሚሆኑ ተመለከተ
ኩባንያዎች በኢትዮጵያ ኢንቨስትመንት ቢሰማሩ ውጤታማ እንደሚሆኑ የቻይናው የግንባታ ኩባንያ ሲጂሲኦሲ ግሩፕ ፕሬዚዳንት ጂ ዌሚን ገለጹ ። ፕሬዚዳንቱ ከሌሎች ኩባንያዎች ጋር ትናንት ምሽት በጠቅላይ ሚኒስትር ኃይለ ማርያም ደሳለኝ ከተመራው የልዑካን ቡድን ጋር በቢዝነስ አማራጮች ላይ በቤጂንግ ተወያይቷል።ፕሬዚዳንት ጂ ዌሚን የተለያዩ ኩባንያዎች በኢትዮጵያ የኢንቨስትመን ሥራ ቢሰማሩ መጪው ጊዜ ብሩህ እንደሚሆንላቸው እምነታቸውን ገልጸዋል።ለዚህም ኢትዮጵያ ጥሩ የኢንቨስትመንት አማራጭ አገር መሆኗን በምክንያትነት አንስተዋል።እሳቸው የሚመሩት ኩባንያም እድሉን አግኝቶ በኢትዮጵያ ኢንቨስትመንት በመሰማራቱ አሁን ለደረሰበት የእድገት ከፍታ እገዛ ማድረጉን ገልፀዋል።እንደ እሳቸው ገለፃ ኩባንያቸው ያደገው በኢትዮጵያ ነው፣ ይህም ኢትዮጵያ እድሉን ስለሰጠች ነው፣ ስለዚህም አትዮጵያ ለሁሉም ባለኃብቶች ምቹ አማራጭ ትሆናለች።ጠቅላይ ሚኒስትር ኃይለማርያም ደሳለኝ በበኩላቸው መዋዕለ-ነዋያቸውን ለሚያፈሱ የውጭ ባለኃብቶች ኢትዮጵያ ድጋፍ እንደምታደርግ አረጋግጠዋል።በዛሬው ዕለት እዚህ የተገኘሁትም የቻይና ኢንቬስተሮች ኢንቨስት እንዲያደርጉ ኢትዮጵያ የምታደርገውን ድጋፍ ለማሳየት ነው ብለዋል።ጠቅላይ ሚኒስትሩ በጨርቃ ጨርቅ፣ በቆዳና በምግብ ማቀነባበር ስራ የተሰማሩ ባለኃብቶችን ትናንት ምሽት በሦስት ምዕራፍ ማነጋገር ችለዋል።ኢትዮጵያ ለቻይና ሁነኛ የኢንቨስትመንት አማራጭ መሆኗን፤ ለዚህም በአገሪቱ ምቹ የፖለቲካ አቅጣጫ መኖሩን ጠቁመዋል።ከዚህ ጎን ለጎን የማይክሮ ኢኮኖሚ መረጋጋት፣ ሰላምና ደኅንነት መረጋገጡ እንዲሁም ያለው የተፈጥሮ ኃብት ሌላው ባለኃብቶችን የሚስብ ሁኔታ መሆኑን ተናግረዋል።የሁናን ግዛት ምክትል አስተዳደር ሹ ጂንግ ደግሞ በኢትዮጵያ ኢንቨስትመንት ሥራ ለሚሰራ ማንኛውም ኩባንያ ግዛቷ ድጋፍ እንደምታደርግ አስታውቀዋል።ኢትዮጵያ በአሁኑ ወቅት ሰላምና መረጋጋት የተላበሰች አገር መሆኗ ለኢንቨስትመንት ምቹ አማራጭ እንደሚያደርጋትም አስረድተዋል።በቻይናው ቤልትና ሮድ ኢኒሼቲቭ ሥር ከሚገኙ አገራት ኢትዮጵያ አንዷ መሆኗ ኩባንያዎች የፋይናንስ ድጋፍ እንዲያገኙ ሰለሚያስችላቸው ወደ ኢትዮጵያ የሚመጡ ባለኃብቶች ቁጥር እንዲጨምር ያስችላል ተብሏል-(ኢዜአ)።